Պալյանը չգիտի, թե Սփյուռքից այս ընթացքում ինչքան մարդ է եկել, բայց ինքն արդեն 10 ամիս այստեղ է, այս ընթացքում նույնիսկ հասցրել է մեկ օր մասնակցել «Իմ քայլը» քարոզարշավին, անցնել 15 կմ, բայց «հետո մեջքս, ոտքերս բռնվեցին, էլ չկարողացա մասնակցել։ Ես դեռ քայլարշավի ժամանակ ասեցի, որ Սերժ Սարգսյանը, որպես երկրի նախագահ, պաշտոնապես հայտարարել էր, որ 3-րդ անգամ չի առաջադրվելու, եւ ճիշտ էլ չէ, որ որեւէ մեկը 3-րդ անգամ ղեկը ձեռքը վերցնի։ Եվ, ահա, այդպիսի հայտարարությունից հետո նման խաղերով փոխել իր խոսքը՝ դա կարող է անել միայն ջեբկիրը, շառլատանը, բայց ոչ երկրի համար մեկ մարդը։ Մինչդեռ Եվրոպայում, զարգացած երկրներում, երբ մեկին ուզում ես վիրավորել, ասում ես ստախոս՝ դրանից մեծ վիրավորանք չկա։ Դա ավելի մեծ վիրավորանք է, քան որ այստեղ մայր կամ հայր են հայհոյում։ Երկրում մարդ չէր մնացել, որ չզզվեր, բացի նյութապես բավարար եկամուտ ունեցողներից, բայց նրանք էլ սխալ էին, որովհետեւ, ենթադրենք, մի խանութ ունի, լավ հաճախորդներ եւ իրեն պահում է, դա դեռ չի նշանակում, որ երկրում ամեն ինչ արդար է»։